钦定古今图书集成/明伦汇编/官常典/第681卷 > 赵瞻
## 钦定古今图书集成/明伦汇编/官常典/第681卷 > 赵瞻

按《宋史》本传：“瞻字大观，其先亳州永城人。父刚，太子
宾客，徙凤翔之盩厔。瞻举进士第，调孟州司户参军，
移万泉令，捐圭田修学宫，士自远而至。改知夏县，作
八监堂，书古贤令长治迹以自监。又以秘书丞知永
昌县，筑六堰灌田，岁省科敛数十万，水讼咸息，民以
比。召。杜升太常博士，知威州。瞻以威、茂杂群獠，险而”
难守，不若合之而建郡于文川。条著其详，为《因山别
录》。后熙宁中，朝廷经理西南，就瞻取其书考焉。迁尚
书屯田员外郎。英宗治平初，自都官员外郎除侍御
史，上疏曰：“英断独化，人主至权也。审至权者，当主以
天下之大公，揆以天下之正论，如是而后权可一也。
若夫积久之敝，陛下其思焉。刑赏施设之失，可革则
革；号令言动之过，可止则止。辅相赖其用，宜责其效；
台谏知其才，宜信其说；兵柄宜削诸宦官边议，宜付
宿将。盖权不可矫而为也，以从天下之望耳。”英宗称
善久之，诏遣内侍王昭明等四人为陕西诸路钤辖，
招抚诸郡。瞻以：唐用宦者为观军容、宣慰等使，后世
以为至戒。宜追还内“侍，责成守臣。”章三上，言甚激切。
会文彦博、孙沔经略西夏，别遣冯京安抚诸路。瞻又
请罢京使，专委宿将。夏人入侵王官，庆帅孙长卿不
能御，加长卿集贤院学士。瞻言长卿当黜不宜赏，赏
罚倒置。京东盗贼数起，瞻请易置曹、濮守臣之不才
者，未报。乃求退，力言追还昭明等。英宗改容，纳其言。
二年秋，京师大水，诏百官言事，多留中。瞻请悉出章
疏，付两省详择以闻，从之。时议追崇濮安懿王，瞻引
汉师丹、董宏事，谓其属薛温其曰：“事将类此，吾必以
死争，固吾所也。”中书请安懿王称亲，瞻争曰：“仁宗既
下明诏子陛下，议者顾惑《礼律》，所生所养之名，妄相
訾难。彼明知《礼》无两父二斩之义，敢裂一字之词，以
乱厥真。且文有去妇出母者，去已非妇，出不为母。辞
穷直书，岂足援以断大议哉？臣请与之庭辨，以定邪
正。”已而皇太后手书尊王为皇，瞻叹曰：“向者太后切
责大臣，议乃得罢。今邪臣与中官交缔，归过至尊，而
自为之地，吾与首议之臣不并生矣。”因复力陈。会假
太常少卿，接契丹贺正使，入对，英宗问前事，对曰：“陛
下为仁宗子，而濮王又称皇考，则是二父，二父非礼。”
英宗曰：“御史尝见朕欲皇考、濮王乎？”瞻曰：“此乃大臣
之议，陛下未尝自言。”英宗曰：“是中书过耳。朕自数岁时，先帝养为子，岂敢称濮考？”瞻曰：“臣请退谕中书作
诏，以晓天下。”时连日晦冥，英宗指天示瞻曰：“天道如
此，安敢妄为褒尊？朕意已决，无庸宣告。”瞻曰：“陛下祗
畏天戒，不以私妨公，甚盛德也。”及使还，闻吕诲等谏
濮议皆罢去，乞与同贬，不报。趣入对，英宗曰：“卿欲就
龙逢、比干之名，孰若效伊尹、傅说哉？”瞻惶惧言：“臣不
敢奉诏，使朝廷有同罪异罚之讥。”遂通判汾州。神宗
即位，迁司封员外郎、知商州，又除提点陕西刑狱。熙
宁三年，为开封府判官。神宗问：“卿知青苗法便乎？”对
曰：“青苗法，唐行之于季世扰攘中，掊民财诚便。今欲
为长久计，爱养百姓，诚不便。”初，王安石欲瞻助己，使
其党饵以知杂御史，瞻不应，由是不得留京师。出为
陕西转运副使，改永兴军转运使。以亲老请知同州。
七年，朝廷患钱重，议以交子权之，命瞻制置。瞻曰：“有
本钱足恃，法乃可行，如多出空券，是罔民也。”议不合，
移京西转运使。又以亲老不行，徙陕判，请还乡里，除
提举凤翔太平宫。丁外艰，服除，易朝请大夫、知沧州。
哲宗立，转朝议大夫，召为太常少卿，迁户部侍郎。元
祐三年，擢枢密直学士、签书枢密院事。明年，以中大
夫同知院事。因进对，言：“机政所急，人才而已。今臣选
武臣，难遽尽知。请诏诸路安抚、转运使举使臣，科别
其才，第为三等，籍之以备选注。”初，元丰中，河决小吴，
北注界河，东入于海。神宗诏：东流故道淤高，理不可
回，其勿复塞。乃开大吴以护北都。至是，都水王令图
请还河故道，下执政议。瞻曰：“自河决已八年，未有定
论。今遽兴大役，役夫三十万，用木二千万，臣窃忧焉。
朝廷方遣使相视，若以东流未便，宜亟从之；若以为
可回，宜为数岁之计，以缓民力。”议者又谓河入界河
而北，则失中国之险；昔澶渊之役，非河为限，则北兵
不止。瞻曰：“王者恃德不恃险。昔尧、舜都蒲、冀，周、汉都
咸、镐，皆历年数百，不闻以河障外国。澶渊之役，盖庙
社之灵，章圣之德，将相之智勇，故敌帅授首，岂独河
之力哉！”后使者以东流非便，水官复请塞北流。瞻固
争之，卒诏罢役，如瞻所议。洮河诸族以青唐首领寖
弱可制，欲倚中国兵威以废之，边臣亟请兴师，瞻曰：
“不可。御外国以大信为本，且既爵命之，彼虽失众心，
无犯王略之罪，何辞而伐之？若其不克，则兵端自此
复起矣。”乃止。瞻又奏废渠阳军以纾荆湖之力。乞诏
谕西夏使归永乐遗民，夏人听命。五年，卒，年七十二。
太皇太后语辅臣曰：“惜哉，忠厚君子也！”车驾亲临，辍
视朝二日，赠银青光禄大夫，谥曰懿简。绍圣中，言者
以傅会元祐诸臣，追夺所赠官，列于党籍。瞻著《春秋
论》二十卷，《史记抵牾论》五卷，《唐春秋》五十卷，《奏议》十
卷，《文集》二十卷，《西山别录》一卷。四子：孝谌，瀛州录事
参军；献诚，唐城令；某早卒；彦诒，太康主簿。